Azərbaycan Respublikası Prezidentinin “\_\_\_\_” \_\_\_\_\_\_\_\_\_ tarixli

\_\_\_\_\_nömrəli Sərəncamı ilə təsdiq edilmişdir

**Açıq hökumətin təşviqi üzrə Azərbaycan Respublikasının Milli Fəaliyyət Planı**

**(2012 – 2014-cü illər üçün)**

Azərbaycan Respublikasında dövlət orqanlarının fəaliyyətində şəffaflığın artırılması, hesabatlılığın təmin edilməsi, ictimaiyyətin iştirakçılığı, yeni texnologiyaların tətbiqi həyata keçirilən tədbirlərdə əsas prinsiplər kimi çıxış edir. Dövlət orqanlarının fəaliyyətinin müasir standartlara uyğun təkmilləşdirilməsi məqsədi ilə 2007-2011-ci illərdə “Şəffaflığın artırılması və Korrupsiyaya qarşı mübarizə üzrə” Milli Strategiya icra edilmişdir. Strategiya həmçinin açıq hökumət prinsiplərinin tətbiqi üzrə geniş tədbirlər müəyyən etmişdir. Azərbaycan düzgün idarəçiliyin təşviqi üzrə bütün beynəlxalq təşəbbüslərə qoşulmuşdur.

Şəffaflığın artırılması və açıq hökumət sahəsində fəaliyyətin təkmilləşdirilməsi, bu sahədə beynəlxalq təcrübənin mübadiləsi və ən yaxşı təcrübənin formalaşmasına öz tövhəsini vermək üçün Azərbaycan Respublikası 2011-ci ildə Açıq Hökumət Tərəfdaşlığına qoşulmuşdur.

Dövlət orqanlarının fəaliyyətində şəffaflığın və açıq hökumət prinsiplərinin tətbiqi üçün əsasən aşağıdakı sahələr üzrə tədbirlər görülmüşdür:

**İnformasiya azadlığının təmin edilməsi**

2005-ci ildə “İnformasiya əldə etmək haqqında” Azərbaycan Respublikasının Qanunu qəbul edilmişdir. Qanunun icrasına nəzarət Azərbaycan Respublikasının İnsan Hüquqları üzrə Müvəkkilinə (Ombusman) həvalə edilmişdir. “Şəffaflığın artırılması və Korrupsiyaya qarşı mübarizə üzrə Milli Strategiya” çərçivəsində informasiyanın əldə edilməsinin asanlaşdırılması üçün praktiki tədbirlər görülmüşdür. Dövlət orqanları tərəfindən informasiyanın proaktiv formada ictimaiyyətə təqdim etməsi üçün tədbirlər müəyyən edilmişdir.

**Elektron xidmətlərin təşkili**

2010-cu ildə“Elektron Azərbaycan” üzrə dövlət proqramı qəbul edilmişdir. 2011-ci ildə “Dövlət orqanlarının elektron xidmətlər göstərməsinin təşkili sahəsində bəzi tədbirlər haqqında” Azərbaycan Respublikasının Prezidentinin Fərmanı imzalanmışdır. Fərmana əsasən hər bir dövlət orqanı öz fəaliyyəti istiqamətinə uyğun olaraq bütün sahələrdə elektron xidmətləri təşkil etmişdir. Elektron xidmətlərin “bir pəncərə” prinsipi əsasında təşkilinin təmin edilməsi məqsədi ilə “www.ehdis.az” (www.e-gov.az) vahid elektron hökumət portalı yaradılmışdır.

 **Bir pəncərə prinsipinin tətbiqi**

 2008-ci ildən etibarən sahibkarlıq subyektlərinin qeydiyyatı “bir pəncərə” prinsipinə uyğun həyata keçirilir. Nəticədə kommersiya hüquqi şəxslərin qeydiyyat prosedurlarının (biznesə başlama) sayı 13-dən 6-dək, sərf edilən müddət isə 53 gündən 8 günədək, o cümlədən sırf qeydiyyatın aparılmasına sərf edilən müddət 3 günədək azaldılmışdır. Qeydiyyatın aparılması üçün təqdim edilməli olan sənədlərin sayı 5 dəfədən çox azalmışdır. Biznesin başlanılması sahəsində islahatlara görə Azərbaycan Dünya Bankının “Doing Business-2009” hesabatında ən islahatçı ölkə kimi müəyyən edilmişdir. 2011-ci ilin iyun ayının 1-dən etibarən fiziki şəxslərin, 2012-ci ilin fevral ayıdan etibarən hüquqi şəxslərin elektron qaydada qeydiyyatına başlanılmışdır. Həmçinin 2008-ci ildən gömrük rəsmiləşdirilməsi və 2009-cu ildən miqrasiya proseslərinin idarəolunması "bir pəncərə" prinsipi üzrə həyata keçirilir.

**Vətəndaş cəmiyyəti institutları ilə əməkdaşlıq və ictimaiyyətin iştirakı**

Korrupsiyaya qarşı mübarizə üzrə Komissiyanın yanında fəaliyyət göstərən işçi qruplarda qeyri-hökumət təşkilatlarının üzvlüyü təmin edilmişdir. 2005-ci ildə Korrupsiyaya qarşı mübarizə aparan qeyri hökumət təşkilatlarının Məlumat və Əməkdaşlıq Şəbəkəsi təsis edilmişdir. Korrupsiyaya qarşı mübarizə üzrə Komissiya Şəbəkəyə üzv olmuşdur. Korrupsiyaya qarşı mübarizə və şəffaflığın artırılması ilə əlaqədar qanunvericilik layihələri üzrə Şəbəkə tərəfindən ictimai dinləmələr keçirilmişdir.

Şəffaflığın artırılması və açıq hökumətin təşviqi sahəsində aşağıdakı tədbirlərin görülməsi təmin ediləcəkdir:

**1. İnformasiya əldə edilməsinin asanlaşdırılması**

*Görüləcək işlər və nəticə indikatorları*

* 1. Dövlət qurumlarında informasiya azadlığı üzrə məsul şəxslərin müəyyən edilməsi, informasiya azadlığı ilə bağlı daxili icraat qaydalarının qəbul edilməsi və bu barədə ictimaiyyətin məlumatlandırılması

*İcra: mərkəzi və yerli icra hakimiyyəti orqanları – 2012-2013-cü illər*

* 1. İnformasiya azadlığının təmin edilməsi üçün məsul dövlət qulluqçularına ətraflı treninqlərin keçirilməsi

*İcra: mərkəzi və yerli icra hakimiyyəti orqanları – 2012-2013-cü illər*

* 1. “Dövlət sənədlərinin əldə edilməsi haqqında” Avropa Şurasının Konvensiyasına (№ 205) Azərbaycan Respublikasının qoşulması üçün zəruri tədbirlərin görülməsi

*İcra: Xarici İşlər Nazirliyi, Nazirlər Kabineti – 2012-ci il*

**2. Dövlət orqanlarının öz fəaliyyəti barədə ictimaiyyətə müntəzəm məlumat verməsi**

*Görüləcək işlər və nəticə indikatorları*

* 1. Dövlət orqanları tərəfindən fəaliyyətləri barədə məlumatların mütəmadi, yenilənmiş əsaslarla internet səhifələrində yerləşdirilməsi

*İcra: mərkəzi və yerli icra hakimiyyəti orqanları – mütəmadi*

* 1. Dövlət orqanları tərəfindən fəaliyyətləri barədə altı aylıq və illik məruzələrin (Azərbaycan və ingilis dillərində) tərtib edilməsi və internet səhifələrində açıqlanması

*İcra: mərkəzi və yerli icra hakimiyyəti orqanları – 2012-2014-cü illər*

* 1. Dövlət orqanları tərəfindən mütəmadi olaraq fəaliyyətləri barədə mətbuat konfranslarının və ictimaiyyətlə birbaşa ünsiyyət formasında tədbirlərin keçirilməsi

*İcra: mərkəzi və yerli icra hakimiyyəti orqanları – 2012-2014-cü illər*

* 1. Dövlət orqanlarının fəaliyyət sahələrini tənzimləyən qanunvericilik aktlarının anlaşılan sadə dildə yazılmış versiyasının, bələdçi qaydalarının tərtib edilməsi və bu məlumatların vətəndaşlar arasında təşviq edilməsi

*İcra: mərkəzi və yerli icra hakimiyyəti orqanları – mütəmadi*

* 1. Xüsusi qanunla və ya dövlət proqramı ilə tənzimlənən fəaliyyət sahələrinin internet portallarının yaradılması

*İcra: mərkəzi icra hakimiyyəti orqanları – 2012-2013-cü illər*

* 1. Dövlət orqanlarının internet səhifələrinin müasir standartlara (Web 2.0 və digər) uyğun olaraq vahid nümunəvi formasının və minimum şərtlərinin müəyyən edilməsi

*İcra: Rabitə və İnformasiya texnologiyaları Nazirliyi, Korrupsiyaya qarşı mübarizə üzrə Komissiya - 2012-ci il*

**3. Normativ hüquqi aktların vahid elektron bazasının fəaliyyətinin**

**təkmilləşdirilməsi**

*Görüləcək işlər və nəticə indikatorları:*

* 1. Hüquqi Aktların Dövlət Reyestrinin elektron variantının mütəmadi yenilənməsi və elektron bazanın daim işlək vəziyyətdə saxlanılması

*İcra: Ədliyyə Nazirliyi – mütəmadi*

* 1. Hüquqi Aktların Dövlət Reyestrinin elektron variantının rəsmi hüquqi istinad mənbəyi kimi təmin edilməsi

*İcra: Ədliyyə Nazirliyi –* 2012-ci il

**4. Dövlət orqanlarının fəaliyyətində ictimaiyyətin iştirakının artırılması**

*Görüləcək işlər və nəticə indikatorları:*

* 1. Dövlət orqanları tərəfindən normativ hüquqi aktların layihələrinin hazırlanması prosesində vətəndaş cəmiyyəti nümayəndələrinin rəy və təkliflərinin alınmasının təşkil edilməsi, ictimai dinləmələrin keçirilməsi

*İcra: mərkəzi icra hakimiyyəti orqanları – mütəmadi*

* 1. Sahibkarlıq subyektləri və əhaliyə xidmət göstərən dövlət orqanları tərəfindən vətəndaş cəmiyyəti institutları ilə əməkdaşlığın təkmilləşdirilməsi üçün müvafiq şuraların və ya əməkdaşlıq şəbəkələrinin yaradılması

*İcra: mərkəzi və yerli icra hakimiyyəti orqanları – mütəmadi*

* 1. İctimai maraq kəsb edən qərarların qəbul edilməsi prosesində ictimaiyyətin iştirakının artırılması vasitəsi kimi internet səhifələrindən istifadə edilməsi (vətəndaşların təklif və rəylərinin qəbul edilməsi, onlayn diskussiyaların, interaktiv sual cavab bölmələrinin yaradılması və s.)

*İcra: mərkəzi və yerli icra hakimiyyəti orqanları – mütəmadi*

* 1. Dövlət orqanları tərəfindən mütəmadi olaraq “Açıq Qapı” vətəndaş forumlarının keçirilməsi

*İcra: mərkəzi və yerli icra hakimiyyəti orqanları – mütəmadi*

**5. Elektron xidmətlərin təkmilləşdirilməsi**

*Görüləcək işlər və nəticə indikatorları:*

* 1. Elektron xidmətlərin göstərilməsi üzrə altı aylıq və illik qiymətləndirimələrin həyata keçirilməsi və ictimaiyyətə açıqlanması

*İcra: Rabitə və İnformasiya texnologiyaları Nazirliyi – 2012-2014-cü illər*

* 1. Elektron Hökumət üzrə Dövlət Agentliyinin fəaliyyətinin təmin edilməsi

*İcra: Nazirlər Kabineti, Rabitə və İnformasiya Texnologiyaları Nazirliyi – 2012-ci il iyun ayınadək*

* 1. Dövlət orqanları tərəfindən səlahiyyətlərinə uyğun olaraq həyata keçirdikləri elektron xidmətlər barədə ildə bir dəfədən az olmayaraq ictimai təqdimatların həyata keçirilməsi

*İcra: mərkəzi icra hakimiyyəti orqanları – 2012-2014-cü illər*

* 1. Dövlət orqanları arasında elektron informasiya dövriyyəsinin təmin edilməsi məqsədi ilə vahid sistemin yaradılması

*İcra: Rabitə və İnformasiya texnologiyaları Nazirliyi – 2013-cü il*

* 1. Rüsumların və vergilərin elektron qaydada (real vaxt rejimində) ödənilməsinin təmin edilməsi

 *İcra: mərkəzi icra hakimiyyəti orqanları – 2012-2013-cü illər*

* 1. Regionlarda əhalinin elektron xidmətlərdən istifadə imkanlarının artırılması üzrə tədbirlərin həyata keçirilməsi

 *İcra: mərkəzi icra hakimiyyəti orqanları, Rabitə və İnformasiya Texnologiyaları Nazirliyi – 2012-2013-cü illər*

1. **Maliyyə nəzarətini həyata keçirən orqanların fəaliyyətində şəffaflığın artırılması**

*Görüləcək işlər və nəticə indikatorları:*

* 1. Kənar nəzarəti həyata keçirən dövlət qurumunun fəaliyyətini və səlahiyyətlərini tənzimləyən qanunvericilik aktlarının Ali Audit Təsisatlarının Beynəlxalq Təşkilatının (INTOSAI) tələblərinə və digər beynəlxalq standartlara uyğun təkmilləşdirilməsi

 *İcra: Nazirlər Kabineti, Hesablama Palatası -**2012-2013-cü illər*

* 1. Maliyyə nəzarətinin Ali Audit Qurumlarının Beynəlxalq Standartlarının (ISSAI) tələblərinə uyğun həyata keçirilməsini təmin etmək məqsədi ilə yeni audit metodlarının tətbiq edilməsi, şəffaflığın və hesabatlılığın gücləndirilməsi üçün bu sahədə İSSAİ standartlarının tələblərinə uyğun Milli Audit Standartlarının hazırlanması

 *İcra: Nazirlər Kabineti, Hesablama Palatası**-**2012-2013-cü illər*

* 1. Dövlət maliyyə nəzarətini həyata keçirən orqanların səlahiyyətlərinin dəqiqləşdirilməsi və maliyyə nəzarəti üzrə daha təkmil hüquqi baza təmin etmək üçün maliyyə nəzarəti haqqında qanun layihəsinin hazırlanması

 *İcra: Nazirlər Kabineti, Hesablama Palatası, Maliyyə Nazirliyi, Vergilər Nazirliyi**-**2012-2013-cü illər*

* 1. Maliyyə nəzarəti orqanlarının hesabatlılığının artırılması və həmin orqanlar tərəfindən maliyyə nəzarətinin nəticələri barədə təhlillərin və statistik məlumatların ictimaiyyətə təqdim edilməsi

 *İcra: Nazirlər Kabineti, Hesablama Palatası, Maliyyə Nazirliyi, Vergilər Nazirliyi-**2012-2013-cü illər*

* 1. Maliyyə nəzarətində informasiya texnologiyalarının tətbiqi və elektron nəzarət (“e-nəzarət”) sisteminin yaradılması

 *İcra: Nazirlər Kabineti, Hesablama Palatası, Maliyyə Nazirliyi, Vergilər Nazirliyi-**2012-2013-cü illər*

* 1. Maliyyə nəzarəti orqanlarının qarşılıqlı fəaliyyətinin təmin edilməsi, nəzarət qurumları arasında vahid elektron informasiya bazasının yaradılması, informasiya mübadiləsinin təşkili

 *İcra: Nazirlər Kabineti, Hesablama Palatası, Maliyyə Nazirliyi, Vergilər Nazirliyi-**2012-2013-cü illər*

* 1. Yerli büdcənin tərtibinə və icrasına, o cümlədən sərf edilən vəsaitin təsdiq edilmiş büdcə göstəricilərinə uyğunluğuna nəzarət mexanizmlərinə və prosedurlarına dair təkliflərin hazırlanması

*İcra: Maliyyə Nazirliyi, Ədliyyə Nazirliyi – 2013-cü il*

**7. Vergi nəzarəti və yoxlamaları prosesində şəffaflığın artırılması**

*Görüləcək işlər və nəticə indikatorları:*

* 1. Vergi ödəyicilərinin zəruri məlumatlarla təmin edilməsinin və vergi ödəyiciləri arasında təbliğat işinin təkmilləşdirilməsi

*İcra: Vergilər Nazirliyi 2012-2013-cü illər*

* 1. Vergi orqanlarının fəaliyyətinin Beynəlxalq Valyuta Fondunun Vergi şəffaflığı üzrə yaxşı praktika haqqında kodeksinə uyğunlaşdırılması sahəsində tədbirlərin görülməsi

*İcra: Vergilər Nazirliyi 2012-2013-cü illər*

**8 Açıq hökumət tədbirləri ilə bağlı maarifləndirmənin və əməkdaşlığın həyata keçirilməsi**

*Görüləcək işlər və nəticə indikatorları:*

* 1. Fəaliyyət planının icrası üzrə tədbirlərin yerinə yetirilməsi vəziyyətinin hər il üzrə dəyərləndirilməsi və ictimaiyyətə açıqlanması

*İcra: Korrupsiyaya qarşı mübarizə üzrə Komissiya – 2012-2014-cü illər*

* 1. Açıq hökumət təşəbbüsü üzrə maarifləndirici materialların nəşri və əhali arasında paylanması

*İcra: Korrupsiyaya qarşı mübarizə üzrə Komissiya, mərkəzi və yerli icra hakimiyyəti orqanları - mütəmadi*

* 1. Açıq Hökumət Tərəfdaşlığı çərçivəsində öhdəliklərin icrası istiqamətində zəruri tədbirlərin davam etdirilməsi

*İcra: mərkəzi və yerli icra hakimiyyəti orqanları, Korrupsiyaya qarşı mübarizə üzrə Komissiya, Nazirlər Kabineti – 2012-2014-cü illər*

* 1. Fəaliyyət planında nəzərdə tutulan tədbirlərin icrası üçün vətəndaş cəmiyyəti institutlarına maliyyə dəstəyinin göstərilməsi

*İcra: mərkəzi və yerli icra hakimiyyəti orqanları, Qeyri-Hökumət Təşkilatlarına Dövlət Dəstəyi Şurası, Korrupsiyaya qarşı mübarizə üzrə Komissiya, Nazirlər Kabineti – 2012-2014-cü illər*

* 1. Vətəndaş cəmiyyəti institutları tərəfindən Fəaliyyət planında göstərilən tədbirlərin icrasının monitorinqinin təşviq edilməsi

*İcra: mərkəzi və yerli icra hakimiyyəti orqanları, Korrupsiyaya qarşı mübarizə üzrə Komissiya, Nazirlər Kabineti – 2012-2014-cü illər*